יוסף זעירא

יוסף (יוסי) זעירא (נולד ב-13 באוקטובר 1950) הוא כלכלן ישראלי, פרופסור אמריטוס במחלקה לכלכלה באוניברסיטה העברית בירושלים.

==ביוגרפיה==
זעירא נולד בירושלים וגדל ברחובות וגבעתיים. שירת בצבא בחיל התותחנים והגיע לדרגת רב-סרן. למד לתואר ראשון (סיים ב-1971) ושני (סיים ב-1976) במתמטיקה באוניברסיטה העברית בירושלים, בשנת 1984 סיים דוקטורט בכלכלה באוניברסיטה זו ולאחר מכן פוסט-דוקטורט באוניברסיטת הרוורד וב-MIT. מאז שימש כפרופסור אורח באוניברסיטת הרוורד, אוניברסיטת בראון, ואוניברסיטת ברנדייס, וב-1985 מונה למרצה באוניברסיטה העברית. בשנת 2007 עלה לדרגת פרופסור מן המניין. בשנת 2008 מונה בנוסף לפרופסור לכלכלה באוניברסיטת LUISS ברומא, בתפקיד זה שימש עד לשנת 2017. זכה בפרס הרקטור להוראה ב-2016.

יוסף זעירא נשוי בשנית לענת זעירא, פרופ' לעבודה סוציאלית באוניברסיטה העברית. לזוג שתי בנות, והם מתגוררים בירושלים.

===תחומי מחקרו===
זעירא מתמחה במקרו כלכלה ונמנה עם בכירי המקרו-כלכלנים בישראל. בתחום זה הוא מתמחה בצמיחה כלכלית, במדיניות מוניטרית ובכלכלת ישראל. מחקריו היו חלוציים, וכך למשל באחד מהם הראה כי תהליכי למידה מצרפיים יכולים להסביר תופעות כלכליות רבות. עבודתו המפורסמת בתחום זה מראה כי למידה כזו יכולה להסביר גם את תופעת ה"בועות" בשוקי הון, וכי אלו תופענה בעיקר בעת חידושים טכנולוגיים וליברליזציות פיננסיות. כיוון מחקר חשוב אחר הוא אי-שכלולים בשוק ההון והשפעתם על הצמיחה הכלכלית. בתחום זה כתב עם עודד גלאור מאמר פורץ דרך שהתפרסם בשנת 1993 בכתב העת Review of Economic Studies, שהראה כי אי שוויון יכול לפגוע בצמיחה הכלכלית. מאמר זה נכלל ברשימת 11 המאמרים החשובים שפורסמו בכתב עת זה, והשפיע רבות על המשך המחקר בתחום של אי-שוויון.

תחום נוסף אותו חוקר זעירא בשנים האחרונות הוא ניתוח השיפורים הטכנולוגיים במאתיים השנים האחרונות, בהיבט של מכונות המחליפות עבודה אנושית במגוון הולך וגדל של תפקידים. רעיון זה מסייע בהבנת תופעות כלכליות רבות ומתחיל לצבור השפעה.

זעירא חוקר גם את הדרך למדוד את ההתכנסות וההתבדרות של ארצות במהלך הצמיחה הכלכלית.

מחקריו של יוסף זעירא על ישראל התמקדו במדיניות התקציבית (מדיניות פיסקלית) ובניסיונות להבין את השינויים שחלו בה על פני זמן. במחקר שהתפרסם בשנת 2011 ונכתב עם חתן פרס נובל לכלכלה תומאס סרג'נט, מראים הכותבים כי אפשר להסביר את הקפיצה הגדולה באינפלציה ב-1983 על ידי הסדר המניות הבנקאיות שאירע באותה שנה.

==פעילות חברתית==
בשנים 2011–2012 עמד זעירא בראש הצוות הכלכלי בצוות ספיבק-יונה של המחאה החברתית בישראל 2011, וכתב והתראיין בנושא המדיניות הכלכלית של הממשלה. ב-2018 הוא מונה לחבר הנהלת המועצה האקדמית של מכון המחקר של הסתדרות העובדים הכללית החדשה.

==פרסומים==
* יוסף זעירא, כלכלת ישראל, עורכים יהודה מלצר ומולי מלצר, תל אביב: ספרי עליית הגג, 2018.

==קישורים חיצוניים==

* [http://josephzeira.weebly.com/ אתר אישי]
* [https://geekonomy.net/2017/05/29/geekonomy123/ פרופ' יוסי זעירא מקרו כלכלי], בפודקאסט "גיקונומי", 29 במאי 2017
* 
;מאמריו
* [http://www.isid.ac.in/~tridip/Teaching/DevEco/Readings/05Inequality/04Galor%26Zeira-ReStud1993.pdf Income Distribution and Macroeconomics]
* [http://www.vanleer.org.il/Data/UploadedFiles/EconSoc/1/ElectronicBook2.pdf על הקשר בין אי-שוויון לצמיחה כלכלית]
* [https://web.archive.org/web/20130717211044/http://www.fes.org.il/src/VanLeerDispute3.pdf השפעת אי השוויון על הצמיחה הכלכלית]
* [https://web.archive.org/web/20131013023451/http://www.law.tau.ac.il/Heb/_Uploads/dbsAttachedFiles/YosefZeira.pdf המחאה החברתית וכלכלת ישראל]
* [http://www.boi.org.il/deptdata/mehkar/seker80/surv80_2.pdf מחזוריות המדיניות הפיסקאלית בישראל] (עם פרופ' מישל סטרבצ'ינסקי)
* 
* יוסף זעירא 2013, "[https://law.tau.ac.il/sites/law.tau.ac.il/files/media_server/law_heb/Maasei_Mishpat/Volume_E/YosefZeira.pdf המחאה החברתית וכלכלת ישראל]". מתוך כתבי משפט (ה), עמ' 213–224.
* "[https://www.youtube.com/watch?v=CXfXGAu8oq4 כלכלת ישראל]" – הרצאה מצולמת של פרופסור יוסף זעירא באונברסיטת תל אביב מאת [http://www.studiohanabi.com סטודיו האנה בי]
* [https://telem.berl.org.il/607/ לשם שינוי], תלם 3
* 

==הערות שוליים==

קטגוריה:כלכלנים ישראלים
קטגוריה:חיילי חיל התותחנים
קטגוריה:רבי-סרנים בצה"ל
קטגוריה:בעלי תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: כלכלה
קטגוריה:נשיאי האגודה הישראלית לכלכלה
קטגוריה:ישראלים שנולדו ב-1950